Guðbjartur Hannesson
Guðbjartur Hannesson (3. júní 1950 á Akranesi - 23. október 2015) var alþingismaður og oddviti Samfylkingarinnar í Norðvesturkjördæmi. Guðbjartur sat á Alþingi á árunum 2007 til 2015 og var forseti Alþingis í nokkra mánuði árið 2009.

Guðbjartur varð ráðherra 2. september 2010 og tók sæti sem heilbrigðis- og félagsmálaráðherra í aðdraganda þess að nýtt velferðarráðuneyti varð til með sameiningu heilbrigðisráðuneytis og félags- og tryggingamálaráðuneytis. Guðbjartur var velferðarráðherra á árunum 2011-2013.

Hann lauk kennaraprófi frá Kennaraháskóla Íslands 1971 og starfaði sem kennari í fjöldamörg ár. Guðbjartur var skólastjóri Grundaskóla á Akranesi 1981-2007, allt þar til hann tók sæti á Alþingi.

Guðbjartur sat í bæjarstjórn Akraness 1986-1998, sat í bæjarráði 1986-1998, sem formaður bæjarráðs 1986-1989 og 1995-1997 og var forseti bæjarstjórnar 1988-1989, 1994-1995 og 1997-1998.

Guðbjartur lést 23. október 2015, 65 ára að aldri, eftir snarpa baráttu við krabbamein.

Alþingismenn
Þingmenn Samfylkingarinnar

Fólk fætt árið 1950
Fólk dáið árið 2015
Forsetar Alþingis